**Årsmelding Ytre Hobøl Bygdekvinnelag 2018-2019**

Styret har i perioden bestått av:

Leder: Anne Eva Bjerke

Nestleder: Anne Paulshus

Kasserer: Aase Saxebøl

Sekretær: Marit Hoff Lund

Styremedlem: Eva Marie Sandberg

Studieleder: Anne Iversen

1. varamedlem: Kristin Amundsen
2. varamedlem: Birthe Haga
3. varamedlem: Liv Haug

Laget har hatt 32 medlemmer, det er en økning med 2 medlemmer fra 2018.

**Styrearbeid**

Det har vært avholdt 5 styremøter og det har vært behandlet 32 styresaker. Sakene har vært planlegging av forestående møter og andre arrangementer vi har stått for, vi har gitt uttalelse til høring om fylkesstrukturen i bygdekvinnelaget og vi har søkt om penger til å kjøpe nye steketakker og kjevlemaskin til flatbrødbaking.

**Medlemsmøter**

8. november. 12 medlemmer til stede på Fossnes

Dette møtet var viet forskjellige lagssaker. Dessuten hadde vi idemyldring og diskusjon om årsplanen.

13. desember. 15 medlemmer til stede på Fossnes

På førjulsmøtet satt vi rundt et stort bord og lærte hverandre å flette gammeldagse julekurver. Og så var det julegrøt og hygge rundt bordet, i tillegg til noen lagssaker.

10. januar. 14 medlemmer til stede på Fossnes

Etterjulsmøtet ble juletrefest med rester av maten fra tradisjonsmiddagen vi hadde i november.

14. februar. 12. medlemmer til stede på Fossnes

Temaet var strikking. Alle var oppfordret til å ha med strikketøy, og så gikk praten om norskprodusert garn, nye strikketeknikker osv. Anne Eva orienterte om diverse saker.

Anne Eva hadde et lite kåseri om NBK sitt samarbeid med utviklingsfondet om Guatemala

14. mars. 10. medlemmer og en gjest til stede på Hobøl Asvo, Gamle Hagen skole.

Hele møtet var en utflukt til Hobøl Asvo. Vi fikk omvisning og informasjon om de forskjellige aktivitetene. Anne Eva informerte fra årsmøtet i ØBK.

11. april. Kurs i tradisjonsmat. 21 deltakere på Fossnes

Temaet var matretter med bygg. Kursleder Anne Iversen og Karin Bæreg. Anne Marte Bye fra Duga Bygg fortalte om bygg og hvorfor akkurat dette bygget er så bra. Vi ble delt i grupper og laget forskjellig mat som vi spiste etterpå.

9.mai. 23 medlemmer og gjester på Fossnes

Tema inspirerende hagestell med Tina Berger fra Bælgodt. Tina er et fyrverkeri av en bygdekvinne, og latteren satt løst den kvelden. Hun fortalte om lettvinte og alternative måter å dyrke og stelle i hagen på. Anne Eva informerte om diverse lagssaker- 13. juni. 15 medlemmer. Bamsrudlåven ved Mysen

Denne gangen kombinerte vi en utflukt med grøtfest. Vi fikk orientering og omvisning om prosjektet Bamsrudlåven.

12. september. 16 medlemmer på Fossnes.

Temaet var å lage matretter fra den lille kokeboka ”Til dekket bord” som YHBK ga ut på 80-tallet. Vi ble delt i grupper og laget og spiste en 3-retters middag.

Anne Eva informerte fra NBKs høstutsendelse.

**Andre arrangementer for bygda vår**

Aksjon for å spise mer bygg. Verdens matvaredag 14. oktober.

Laget byggrynskrem og delte ut ”Gullbygg” til elevene på Ringvoll skole som har ”Mat og helse”

Tradisjonsmat søndag 25. november på Fossnes

For tredje gang inviterte vi alle bygdefolk til å spise en tradisjonell middag på Fossnes. Flere hadde gjort en god jobb med forberedelser. Og på selve dagen var det 13 av medlemmene som sto på fra morgen til kveld for å gjennomføre arrangementet. Vi serverte medisterkaker med poteter, kålstuing, brun saus og rørte tyttebær. Tilslørte bondepiker til dessert. Det aller meste var kortreist og sponset mat; poteter, kål, tyttebær og epler hadde vi fått.

Fottur til Askerødtjernet søndag 18. august

Den nå tradisjonelle turen til Askerødtjernet gikk i flott sensommervær. Noen gikk hele veien fra Ringvoll, noen fra Stovner og noen fra Holmen. I år hadde vi også fått med oss noen vålersokninger med på turen. I år var det deltakere fra 7 måneder til 94 år. Det var for kaldt til å bade. Men vi koste oss heller med varm kaffe og nistepakke.

**Kurs**

Kurs i tradisjonsmat

Aprilmøtet var et 3 timers kurs i tradisjonsmat med bygg. Anne Marthe Bye fra Duga Bygg orienterte om det verdifulle Dugabygg/gullbygg som blir produsert i Hobøl og omegn. Bygg har vært brukt i kosten i lange tider i Norge, og vi fikk lage flatbrød, søtsuppe, kjøttsuppe og eplekake.

**Andre arrangementer som laget har deltatt aktiv på.**

* Glimt-Hagen 4H høstfest. Arrangert serveringen sammen med Øvre Hobøl Bk.
* Tv-aksjonen, bøssebærere.
* Kulturuka: Vevstua hadde åpen vevstue på tirsdagen i kulturuka.
* Førjulstreff på Vestre Bråte i desember: De beste flatbrødbakerne i laget hadde bakt ca 155 pakker møljebrød som ble solgt der, og Vevstua sto for salg av julegrøt.
* Bygdedag på Vestre Bråte, 16. juni.
* Deltatt på styresamling i Østfold BK 13. november 2018.
* Deltatt på årsmøtet i Østfold BK.
* Vevstua bidrar med dugnadsarbeid på Vestre Bråte: Steller hagen og koker risgrøt på julemessa og baker brød i bakerovnen på bygdedagen
* Amandaprosjektet: Dette året har ett av medlemmene har strikket og levert 10 hjemmestrikkede ulltepper til nyfødtintensiv på Kalnes.
* Bistått Ringvoll skole med å lage fårikålmiddag til elevene.
* Bistått med strikkeopplæring på 4. trinn på Ringvoll skole.

**Representasjon**

Styret i ØBK:

Anne Eva Bjerke er på andre året som fast styremedlem i fylkesstyret i ØBK.

**Presse, Internett og lagsavis**

* På hjemmesiden til NBK [www.bygdekvinnelaget.no](http://www.bygdekvinnelaget.no) har YHBK sin egen hjemmeside med artikler fra møter og arrangementer, og kommende arrangementer.
* Facebook. Egen side. Det legges ut bilder og kommentarer fra lagets arrangementer. Vi har 192 følgeres på Facebook.
* Facebook. Kulturplakaten i Hobøl. Facebook-side i regi av Hobøl kommune som vi har meldt inn arrangementer til.
* Facebook. Er aktive i gruppen ”Ringvoll”
* I Røra som er lagets interne avis, blir det jevnlig skrevet aktuelle artikler av Ingrid Aas. Ingrid leser dette opp på medlemsmøtene.